## El Museu de Belles Arts de València incrementa la seua col·lecció de pintura espanyola del segle XX amb l’adquisició de tres noves obres

*** Les pintures adquirides per la Generalitat suposen una inversió en el patrimoni artístic de la Comunitat Valenciana de 310.000 euros**

El Museu de Belles Arts de València (MuBAV) ha incrementat la seua col·lecció de pintura espanyola del segle XX amb la recent adquisició de tres obres de destacats artistes de la primera mitat de segle, José Gutiérrez Solana, Ignacio Zuloaga i Tito Cittadini.

Estes tres recents adquisicions, fetes per la Generalitat en el mercat de subhastes per als fons del principal referent museístic de la Comunitat Valenciana, suposen una inversió total de 310.000 euros en el patrimoni artístic valencià, amb càrrec als pressupostos del mateix Museu de Belles Arts de València.

Amb estes, s’augmenta la presència de representants d’altres escoles pictòriques espanyoles, com la càntabra o la mallorquina, que ajuda a posar en context les obres d’artistes valencians del moment, com Pinazo o Sorolla, conservades en les col·leccions del Museu de Belles Arts.

La secretària autonòmica de Cultura, Pilar Tébar, ha assenyalat que la Generalitat “continua apostant per incrementar la col·lecció del Belles Arts de València”. Tébar ha afegit que la incorporació de figures de primer orde com Zuloaga o Gutiérrez Solana “no fa sinó reforçar el posicionament d’un museu que es troba entre els millors d’Europa”.

Per la seua banda, el director del Museu de Belles Arts de València, Pablo González Tornel, ha indicat que “Gutiérrez Solana, Zuloaga i Cittadini mostren el calidoscòpic panorama de les arts en l’Espanya de 1900”. El director ha subratllat com “durant els últims anys el Belles Arts està esmenant les llacunes en la seua col·lecció per a ser capaç de narrar una història de l’art molt més completa”. “Pinazo, Benlliure o Sorolla compten ara amb els millors companys en les sales del Belles Arts”, ha conclòs González Tornel.

De José Gutiérrez Solana (1886-1945), s’ha adquirit l’obra *Carnaval en la Ventas*, oli sobre tela (81 x 60,5 cm) pintat en 1921, per un import de rematada de 130.000 euros.

La pintura, d’un marcat caràcter expressionista, correspon a l’etapa de maduresa en la producció de Gutiérrez Solana, anterior a l’esclat de la Guerra Civil, i reflectix la influència de les pintures negres de Goya, destacant amb el seu caràcter ‘lletgista’ la misèria d’una Espanya sòrdida i grotesca com a reflex de la seua mirada crítica sobre la realitat social del moment.

Amb la incorporació de *Carnaval en las Ventas*, el Museu de Belles Arts incrementa la xicoteta col·lecció d’autors càntabres per a proporcionar així una imatge més completa de la realitat de la pintura espanyola de les primeres dècades del segle XX.

D’Ignacio Zuloga (1870-1945), el Museu de Belles Arts ha incorporat l’obra *Retrat María Teresa Llavallol de Atucha*, oli sobre tela (140 x 138 cm) pintat a París en 1917. L’obra s’ha adquirit per un preu de rematada de 120.000 euros.

En este retrat de la filantropa argentina María Teresa Llavallol (1868-1927), en el qual és evident l’empremta de la retratística de Goya, la dona apareix lleugerament decantada mirant l’espectador mentres porta un vestit de tirants de ras, un mantó, un maneguet de xinxilla i una gasa embolicada al coll moguda al vent, tot això en tons verd te.

La pintura suplix una carència important en l’elenc d’obres de Zuloaga que ja té el Museu de Belles Arts de València, que fins al moment només disposava de dos paisatges de l’artista, però no amb un retrat.

L’obra de Zuloaga, a més, suposa un contrapunt als retrats de Sorolla, i mostra una visió d’Espanya, més pessimista i melancòlica, a la més elegant i cosmopolita representada pel pintor valencià en les seues pintures.

Finalment, de Tito Cittadini (1886-1960), s’ha adquirit l’obra *Dona de la cova*, oli sobre tela (150 x 140 cm) realitzat a Mallorca en 1916, per un preu de rematada de 60.000 euros.

Pintor argentí d’origen italià, Cittadini es va establir en terres mallorquines durant la primera mitat del segle XX, i juntament amb el seu mestre, Hermenegild Anglada i Camarasa, va liderar l’anomenada ‘Escola de Pollença’.

*Dona de la cova* és un retrat idealitzat de la pintora i escultora txeca Růžena Zátková (1885-1923), una de les pioneres de l’art cinètic, que apareix ací retratada com una dona de pal·lidesa blavosa asseguda sobre una roca el vestit de la qual es fusiona amb el llit de la cova marina.

Esta obra s’engloba dins de la primera etapa artística de Cittadini, marcada pel modernisme decorativista d’Anglada Camarasa, encara que té unes certes dosis de simbolisme. *Dona de la cova* recorda moltíssim a *La madrilenya* del seu mestre Anglada Camarasa, obra de 1913, i empra tonalitats fredes molt similars pel que fa a la pell de la retratada i als colors del fons.

Fecha: 27/10/2025